مئے وابانی دنیا
چندن ساچ
مئے لوگانی، دریگانی کانچ سیاہین اَنت
ما کہ ہمے دریگانی دپ ءَ اوشتیں ءُ ڈن ءِ ندارگاں چاریں
مئے چماں ہر چیزے کہ ڈن ءَ ہست اِنت، زیبا اِنت
ملکموتانی چم
سر جہلیں بیرک
دگانی سر ءَ کچکانی کرم کپتگیں جون
پیریں قحبگانی دِرتگیں چادرانی لمب
بے لوگیں چُکانی زردیں دیم
شدیکیں ٹیبلانی سر ءَ ایریں بے آپیں گلاس
پان واریں دیوالانی گرمیں ساہگ
مئے چماں ہرچیزے کہ ڈن ءَ ہست اِنت، زیبا اِنت
مئے دنیا نزینکیں وابانی توکا روچے سد رند ءَ آسر بیت
مئے زند یک انچیں زندے
گوں بے مزدیں دھندہاں سالانی سال تاہیر اِنت
مارا چے لوٹیت؟
اِے جُست ءَ پسہ نیست
ما پہ دو وہد ءِ نان ءَ
نیم کوپ بے تامیں چاہ ءَ
دراہیں درد ءُ رنجاں پاہو دئیں
مئے زند چو گاریں گوک ءَ دمکانی تہا تہنا گار اِنت
بَلے بیزار نہ بیت
مئے نیامجین ءَ موسم نیست
مارا حون ءِ بُوہ ءَ چہ، حون ءِ رنگ گیشتر تُرسین ایت
مئے سرینانی ہڈاں روغن مان بوتیں
ہامین چو زوت ایر احت نہ بوت اَنت وابانی